Na radionice se možete prijaviti na sljedeći e-mail:

E: [radionice.hdlu@gmail.com](mailto:radionice.hdlu@gmail.com)

RASPORED RADIONICA:

PETAK

ZAGREBAČKA CVJETNA RAPSODIJA

Udruga za promociju cvijeća i cvjetnog dizajna

Područje ispred ulaza HDLU

U petak i subotu imati ćete priliku vidjeti zanimljive instalacije cvjetnog dizajna ispred HDLU-u, koje za nas organizira Udruga za promociju cvijeća i cvjetnog dizajna. Izložba će se održavati do kraja Artomata, 24.12.2013.

SUBOTA

IZRADA ANĐELA I BOŽIĆNIH UKRASA OD NAPLAVINA

Klub HDLU, subota 14.12., 12:00-15:00

Voditeljica: Manuela Vladić Maštruko

Pozivamo vas na radionicu izrade božićnih ukrasa od naplavina gdje će polaznici uz pomoć umjetnice Manuele Vladić Maštruko moći izraditi ukrase za svoje božićno drvce. Umjetnica se uz profesionalni umjetnički rad bavi praktičnim i istraživačkim radom u području likovnog stvaralaštva kreativnosti svih uzrasta i dobi. Autorica je brojnih multimedijalnih projekata za djecu i odrasle. Prošle godine imali smo priliku izrađivati dekoracije u obliku motiva morskog svijeta prema slikovnici "San o moru", a ove godine će se izrađivati anđeli i božićne zvijezde.

PLESNI PERFORMANCE: Bharatanatyam - indijski klasični ples; Tribal Fusion - Moderni orijentalni ples

Bačva, subota 14:12., 19:00-20:00

Na prvom ovogodišnjem performancu ugostiti ćemo plesače koji će nam približiti indijsku spiritualnu kulturu i moderni orijentalni ples. Devaraname su spiritualna, religiozna djela u kojima su tekstovi uvijek u slavu Boga. Devaraname su uvelike zaslužne za spiritualno i kulturno uzdizanje ljudi, propovijedajući filozofiju ljubavi, odanosti i mirne koegzistencije među ljudima. Yadavaraya govori o Krishni koji svira svoju frulu na ispaši krava, dok gopike oko njega plešu i uživaju u glazbi. On toliko lijepo svira da čak i Shiva, Bramha te sve apsare na nebesima bivaju potpuno opčinjeni njegovom glazbom.

Moderni orijentalni ples, poznat pod nazivom Tribal Fusion, spaja pokrete tradicionalnog orijentalnog plesa sa elementima modernih stilova plesa poput popping-a i hip hop-a, baleta i suvremenog plesa, te plesova drugih kultra od kojih su najčešći indijski klasični plesovi, indijski narodni plesovi i flamenco. Spajanje baze orijentalnog plesa sa elementima nekih od ostalih plesnih stilova omogućuje zanimljivu fuziju u kojoj se izmjenjuju spori i brzi pokreti, kretanje i statika, emocije i izražaj, uz bilo koju muziku koja inspirira plesačicu ili plesača.

NEDJELJA

ČESTITKE I SUVENIRI S MOTIVIMA IZ STAROSLAVENSKE MITOLOGIJE

Klub HDLU, nedjelja 15.12., 12:00-15:00

Voditeljica: Krešimira Gojanović

Ova radionica je namijenjena djeci i odraslima, a na njoj će se izrađivati unikatne ručno slikane i crtane čestitke, te magneti i broševi sa motivima iz staroslavenske mitologije. Djeci će biti predstavljena djela Ivane Brlić-Mažuranić, koja će im kasnije poslužiti kao literarno-inspirativni predložak za njihove crteže i rukotvorine. Svi su pozvani da zarone u svijet Peruna i Velesa, Rusalki, Svarožića, vila, vještica, divova, patuljaka, čarobnih šuma, stabala i drevnih zmajeva, koji će ponovo oživjeti na ovoj likovnoj radionici.

LUTKARSKA RADIONICA

Klub HDLU, nedjelja 15.12., 17:00-19:00

Udruga Praktikum-centar za djecu i mlade u suradnji s glumcem Matkom Knešaurekom

Pozivamo vas na radionicu izrade lutaka. Na ovoj kreativnoj radionici djeca će imati priliku uz stručno vodstvo izraditi svoje vlastite lutke ili lutke po predloženim likovima koje će kasnije upotrijebiti u kratkoj predstavi zasnovanoj na nekoj od jednostavnih kratkih i poučnih basni kao što su Tri praščića, Cvrčak i mrav.

PONEDJELJAK

SUMINAGASHI-JAPANSKA TEHNIKA MONOTIPIJE

Klub HDLU, ponedjeljak 16.12., 12:00-15:00

Voditelj: Dejan Kljun

Na ovoj radionici izrađivati će se grafike drevnom japanskom tehnikom monotipije. Monotipija je vrsta grafičke tehnike kod koje je karakteristično što se može napraviti samo jedan otisak grafike. Na površini vode se pomoću kista i tuša stvaraju koncentrični krugovi koji se preslikavaju na papir tvoreći tako jedinstveni rad koji je kasnije pogodan za zamatanje manjih poklona. Dođite na radionicu i napravite originalne ukrase za omatanje svojih božićnih poklona.

IZRADA NAUŠNICA OD RECIKLIRANOG MATERIJALA

Klub HDLU, ponedjeljak 16.12., 16:00-19:00

Voditelj: Iva Haramina

Polaznici radionice imat će priliku izraditi naušnice od recikliranih materijala, tkanina, žice, vune, špage i sličnih materijala. Uz pomoć i asistenciju voditelja polaznici će izrađivati naušnice za sebe ili za božićne poklone od nekonvencionalnih materijala, čime ih se potiče da u svemu oko sebe vide materijal od kojega je moguće stvoriti nešto kreativno. Dopuštene su sve kombinacije, a naglasak je na slobodi i maštovitosti!

IZLOŽBA: C.R.T.A. TERMINUS MUNDI

Bačva, ponedjeljak 16.12., 19:00-20:00

UTORAK

IZRADA RELJEFA OD GLINE

Klub HDLU, utorak 17.12., 12:00-15:00

Voditeljica: Ivona Jurić

Polaznici radionice moći će modelirati mali reljef veličine 15 cm do 20 cm od gline. Tema će biti vezana uz Božićno vrijeme. Na kraju izrađenog reljefa postavit ćemo i kukicu sa stražnje strane kako bi on mogao biti obješen na zid. Tijekom radionice polaznicima će biti približen rad s glinom, te umjetnička djela kojima se inspiriramo ( radovi Jean Arpa, Lorenza Ghibertia i sl.). Ova radionica je odlična prilika da se zainteresiranima pokaže način kako da samostalno stvore određeni likovni rad. Radionica je također i edukativnog karaktera te će polaznici biti u mogućnosti razlikovati različite reljefe te će moći prepoznati i primijeniti plitki, visoki ili uleknuti reljef na svoj rad, koristeći jednostavni alat poput drvenih štapića.

RADIONICA KALIGRAFIJE

Klub HDLU, utorak 17.12., 16:00-19:00

Voditelj: Miroslav Petković

Ova radionica zamišljena je kao kreativni poligon koji se sastoji od edukativnog, ali i praktičnog dijela. Polaznici će imati priliku upoznati se sa svijetom lijepog pisanja i specifične estetike kaligrafije, uz poticaj da nakon usvajanja osnova i savladavanja tehnike, kreativno sudjeluju u vlastitoj interpretaciji kaligrafije, uz stručnu pomoć voditelja radionice.

U prvom dijelu radionice polaznicima će se približiti podrijetlo i povijest kaligrafije, učenje više vrsta kaligrafskih alfabeta, uz korištenje raznih alata poput kistova, pera i nalivpera. U posljednjem dijelu radionice naglasak će biti na modernoj kaligrafiji, dizajnu slova i ukrašavanju, te na poticanju polaznika da razviju vlastitu interpretaciju kaligrafije.

IZLOŽBA: MATEJ LOVRIĆ - PANDORA

Bačva, utorak 17.12., 18:00-20:00

U utorak će biti postavljena izložba umjetnika Matije Lovrića. Mladi umjetnik Matej Lovrić pozabavio se lepezom ljudskih emocija, tamne i svijetle strane ljudske psihe, koje kroz dvije serije radova ovom prilikom prezentira javnosti. Najnoviji radovi iz ciklusa Pandora nadovezuju se na njegovu prvotnu preokupaciju ljudskim osjećajima (radovi iz ciklusa M) no sada tematizira mitološke scene, nastojeći negativne ishode pojedinih priča preokrenuti i postaviti kao bazu za neki novi, pozitivan početak o čemu svjedoči i njegova živa, intenzivna i dopadljiva likovna interpretacija. Otvaranjem Pandorine kutije Matej Lovrić oslobađa kreativnost i inspiraciju.

SRIJEDA

RADIONICA IZRADE MASKI

Klub HDLU, srijeda 18.12., 12:00-15:00

Voditeljica: Ana Schaub

Ova radionica zamišljena je kao prilika za djecu da se kreativno izraze koristeći kolaž te tako naprave originalne maske. Djeca biraju lik iz mašte, životinju, čudovište, lik iz priče te konstruiraju lice, njušku, oči od životinje, rezanjem, lijepljenjem i sastavljanjem savijenog kartona. Kartonske kutijice, kartoni od jaja, te sistemi savijanja kartona u trodimenzionalne oblike dolaze do izražaja. Na osnovnu konstrukciju maske djeca lijepe papire u boji, oslikavaju i dovršavaju detalje, ornamente, uzorke flomasterima. Zadatak radionice je stvoriti trodimenzionalnu masku sa najviše karaktera. Maske fiksiraju na koktel štapiće ili ih stavljaju preko lica vežući tanku špagu sa zadnje strane.

RADIONICA STRIPA TROKUTASTI MIŠ

Klub HDLU, srijeda 18.12., 16:00-19:00

Voditelj: Ivan Tudek

Na ovoj radionici polaznici će imati priliku napraviti nekonvencionalne stripove u formi linijski pojednostavljenog crteža, svedenog na minimalne forme. Oblikom i pričom na granici su basne i slikovnice, a izražavati ćemo se likovima životinja koje su ponekad bez riječi, nijeme. Životinje, zemljopisna područja, elementarne nepogode i zemljine sile, sve korišteno u likovnom izrazu, može biti izražajno sredstvo za iskazivanje naših stanja, priča i pogleda na svijet. Daljnje razmišljanje dovodi nas i do stripa bez teksta, gdje na vidjelo izlazi moć sažimanja i traženja najkarakterističnijega

ČETVRTAK

RADIONICA IZRADE MOZAIKA OD RAZLIČITIH MATERIJALA

Klub HDLU, četvrtak 19.12., 12:00-15:00

Voditeljica: Monika Meglić

Polaznici ove radionice imat će priliku osmisliti i izraditi svoj vlastiti kreativni mozaik. Na podlogu malih dimenzija će se prema crtežu lijepiti staklene ili keramičke pločice, kamenčići ili različiti kruti materijali (čepovi od boca, čavli, drveni komadići...). Cilj ove radionice je da prenošenjem rada iz jednog medija u drugi, tj. iz crteža u mozaik, polaznici razvijaju kreativnost i imaginaciju ujedno se upoznavajući s ovom posebnom slikarskom tehnikom koja u sebi sadrži i neke kiparske elemente. Izrada mozaika potiče slikarsko razmišljanje o kompoziciji i boji, ali ujedno i o prostoru zbog reljefnosti samog rada.

PETAK

RADIONICA IZRADE KRAVATE OD HAMER PAPIRA

Klub HDLU, petak 20.12., 12:00-15:00

Voditeljica: Đena Đonlagić

Radionica je namijenjena prvenstveno djeci. Ideja je upoznati djecu s likovnim motivima hrvatskog folklora i nematerijalne baštine i od predloženih grafičkih motiva izraditi kravatu koju bi kasnije mogli vezati oko vrata i ponijeti kući. Kravata bi se sastojala od tvrđeg (hamer) papira na kojem bi tehnikom kolaža te eventualnom kasnijom intervencijom tušem bili predstavljeni likovni elementi hrvatskog folklora. Nakon izrađenog "tijela " kravate, kroz procijep na vrhu kravate bi se provukla traka kojom bi se kravata mogla vezati oko vrata.

RADIONICA IZRADE BOŽIĆNIH UKRASA OD PAPIRA I PAHULJA

Klub HDLU, petak 20.12., 16:00-19:00

Voditelj: Nebojša Vuković

Na ovoj radionici izrađivati će se božićni ukrasi od papira i žarulja. Polaznici će izrađivati ukrase od papira raznih kružnih i ornamentalnih oblika, te čovječuljci u nizu. Žarulje će se bojati bojama za staklo, te mogu biti ukrasi za bor ili ostala dekoracija božićne prirode.

SUBOTA

MEDITATIVNA RADIONICA: KNITTING BREAK

Bačva, subota, 21.12., 15:00-18:00

Autorica: Akiko Sato

Akiko Sato i ove godine priprema zanimljivu meditativnu radionicu otvorenu za sve zainteresirane. Uzmite kratak predah od užurbane i tmurne realnosti, uz zvuke meditativne glazbe i pletenje. Repeticijom jednostavnih pokreta uz „koncert“, samo za Vas, istovremeno sebe oslobodite problema i napetosti, oslobađajući svoju kreativnost i uz pomoć igala i vune, stimulirani odličnom glazbom, izradite unikatno i zanimljivo pletivo. Dopustite umjetnosti da postane lijek.